**อย. ห่วงใยแนะผู้ปกครองย้ำบุตรหลาน ปฏิบัติตามมาตรการ 2U รับช่วงเปิดเทอม**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

อย. ห่วงใยแนะผู้ปกครองย้ำบุตรหลาน ในช่วงเปิดภาคเรียนแบบเต็มรูปแบบ ปฏิบัติตามมาตรการ 2Uเพื่อลดความเสี่ยงในการแพร่และรับเชื้อโควิด-19

**เภสัชกรวีระชัย นลวชัย รองเลขาธิการคณะกรรมการอาหารและยา** กล่าวว่า ขณะนี้สถานศึกษาเปิดภาคเรียนแบบเต็มรูปแบบ อย. ขอแนะผู้ปกครองย้ำเตือนบุตรหลานของท่านปฏิบัติตามมาตรการกระทรวงสาธารณสุข 2U โดย U แรก Universal Prevention ด้วยการสวมหน้ากากอนามัย เว้นระยะห่าง และ  
งดรับประทานอาหารร่วมกัน เมื่อมีการสัมผัสจุดสัมผัสสาธารณะ เช่น ลูกบิดประตู ราวบันได ส้วม โต๊ะเรียน เหรียญ/ธนบัตร ฯลฯ ให้ล้างมือด้วยสบู่ หรือใช้ สเปรย์/เจลแอลกอฮอล์ทำความสะอาดมือ กลับถึงบ้านอาบน้ำ สระผมทันที สำหรับ U ที่สอง Universal Vaccination ทุกกลุ่มอายุต้องเข้ารับการฉีดวัคซีนโควิด-19 ทั้งเข็มปกติและเข็มกระตุ้น เพื่อป้องกันอาการป่วยหนักและเสียชีวิตจากการติดเชื้อโควิด-19

สำหรับการเลือกซื้อสเปรย์หรือเจลแอลกอฮอล์ที่มีคุณภาพมาตรฐานทำได้ ดังนี้

1. ตรวจสอบฉลาก ต้องมี เลขที่ใบรับจดแจ้ง ชื่อผลิตภัณฑ์และชื่อทางการค้า ประเภทหรือชนิดของผลิตภัณฑ์ ชื่อของสารทุกชนิดที่ใช้เป็นส่วนผสม วิธีใช้ ชื่อและที่ตั้งของผู้ผลิต ปริมาณสุทธิ ครั้งที่ผลิต เดือนปีที่ผลิตและหมดอายุ คำเตือน

2. ตรวจสอบบรรจุภัณฑ์ ผลิตภัณฑ์บรรจุในภาชนะที่ปิดสนิท

3. ตรวจสอบเลขที่ใบรับจดแจ้งเครื่องสำอางที่เว็บไซต์ อย. www.fda.moph.go.th หัวข้อ “ตรวจสอบผลิตภัณฑ์”

ทั้งนี้ การใช้สเปรย์หรือเจลแอลกอฮอล์ ควรถูให้ทั่วมือ ไม่น้อยกว่า 20 วินาที **ห้ามใช้ใกล้เปลวไฟ** หรือบริเวณที่มีประกายไฟโดยเด็ดขาด ห้ามเก็บที่อุณหภูมิเกิน 40 องศาเซลเซียส หากใช้ในเด็กเล็ก ควรมีผู้ใหญ่ดูแลอย่างใกล้ชิด และเก็บให้พ้นมือเด็กเล็ก และหากเกิดการระคายเคืองหรือผิดปกติ ควรหยุดใช้และปรึกษาแพทย์หรือเภสัชกร

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 20 พฤษภาคม 2565 ข่าวแจก 124 / ปีงบประมาณ พ.ศ. 2565**